**Κείμενο**

***Τι είναι οι διακρίσεις;***

**ΣΩΤΗ ΤΡΙΑΝΤΑΦΥΛΛΟΥ**: Ο Μάλκομ X\*, ένας αγωνιστής για τα πολιτικά δικαιώματα των Μαύρων στις ΗΠΑ, ήθελε να γίνει δικηγόρος. Όταν το είπε στον δάσκαλό του στο σχολείο, εκείνος απάντησε: «Είσαι αράπης, δεν μπορείς να γίνεις δικηγόρος. Μπορείς όμως να γίνεις μαραγκός». Αυτός ο διάλογος έγινε το 1940 περίπου. Από τότε έχουν αλλάξει πολλά. Οι Αφροαμερικανοί έχουν το δικαίωμα να γίνουν δικηγόροι. Ωστόσο, η στάση του δασκάλου δείχνει προκατάληψη. Και μάλιστα εκείνο το είδος της προκατάληψης που δεν συνοδεύεται απαραιτήτως από μίσος. Μπορούμε να είμαστε προκατειλημμένοι χωρίς να τρέφουμε βίαια συναισθήματα.

**ΑΛΙΚΗ**: Όμως, υπάρχουν διαφορές μεταξύ των ανθρώπων: δεν είμαστε όλοι ίδιοι.

**Σ.Τ**.: Πράγματι, υπάρχουν διαφορές στις δυνατότητες, στα ταλέντα, στις ιδέες, στις αρετές. Αλλά το να κρίνουμε τα άτομα με μοναδικό κριτήριο το χρώμα του δέρματος, το φύλο ή τη σεξουαλική προτίμηση είναι «διάκριση». Η συστηματική διάκριση οδηγεί στην καταπίεση.

**ΑΛ**: Πριν από λίγο καιρό έμαθα ότι στην Ελλάδα οι γυναίκες απέκτησαν το δικαίωμα να ψηφίζουν μόλις το 1954. Τι περίεργο, ε;

**Σ.Τ**.: Ποια ήταν η «φιλοσοφία» της διάκρισης; Οι γυναίκες δεν κρίνονταν ως άτομα, το καθένα από τα οποία είχε τις αρετές και τα ελαττώματά του - κρίνονταν ως μέλη ενός φύλου που θεωρούνταν κατώτερο. Με την ίδια «φιλοσοφία», οι Αφροαμερικανοί μέχρι το 1965 θεωρούνταν «ανίκανοι» να ψηφίζουν, μόνο και μόνο επειδή ήταν Μαύροι. Το 1904, στη Νέα Υόρκη, μια γυναίκα συνελήφθη επειδή κάπνιζε δημοσίως - εννοείται πως οι άνδρες κάπνιζαν δημοσίως από τότε που επινοήθηκε το κάπνισμα τον 16ο αιώνα.

**ΑΛ**: Δηλαδή προκατάληψη σημαίνει δανεισμένη ιδέα, ιδέα που δεν ερευνώ αλλά εφαρμόζω, επειδή «έτσι συνηθίζεται».

Σ.Τ.: Αυτή η πρακτική, το να υιοθετώ δηλαδή ιδέες χωρίς να τις ερευνώ, ενέχει «σφάλμα λογικής» και επιφέρει καταστροφικές καταστάσεις στην κοινωνία μας. Το να λες «είναι Μαύρος, άρα είναι εγκληματίας» αποτελεί σφάλμα της λογικής, εφόσον δεν γνωρίζεις τον συγκεκριμένο άνθρωπο. Το να λες «είναι ξανθιά, άρα είναι χαζή» επίσης. Πρόκειται για «γενικεύσεις» ή «υπεραπλουστεύσεις» ενός υπαρκτού ή φανταστικού επιμέρους φαινομένου.

**ΑΛ**: Το λες επειδή είσαι ξανθιά και υπάρχουν ένα σωρό ανέκδοτα με χαζές ξανθές.

**Σ.Τ**.: Το να βάφουμε ξανθά τα μαλλιά μας, ενώ δεν είμαστε ξανθές από τη φύση μας, μπορεί να δείχνει μια άλλη προκατάληψη: ότι δηλαδή οι ξανθές είναι πιο ελκυστικές και αρέσουν στους άνδρες. Άρα ας γίνουμε όλες ξανθές! Έτσι, δημιουργείται μια αλυσίδα από προκαταλήψεις. Μπορείς να σκεφτείς μια «παράλογη» πρόταση που να εμπεριέχει μια γενίκευση;

**ΑΛ**: Αμέ. Γνώρισα έναν οικολόγο που ήταν αγενέστατος. Λέω να μην ψηφίσω τους Οικολόγους - είναι αγενέστατοι.

**Σ.Τ.**: Θαυμάσια. […]

\* O *Μάλκομ Χ* (1925 - 1965) ήταν Αμερικανός μουσουλμάνος ιερέας και ακτιβιστής πολιτικών δικαιωμάτων

[Σ. Τριανταφύλλου, *Μιλώντας με την Αλίκη για τη φιλοσοφία και το νόημα της ζωής*, εκδ. Πατάκη, Αθήνα 2012, σσ. 95-99 ]

**ΘΕΜΑ Α1**

Με βάση το κείμενο, να χαρακτηρίσετε ως σωστές (Σ) ή λανθασμένες (Λ) τις ακόλουθες διατυπώσεις **[μ. 10]**:

**α.** Ο διάλογος που αποτυπώνεται στο κείμενο αναφέρεται στο θέμα των προκαταλήψεων και των διακρίσεων

**β.** Ένα παιδί από το Περιστέρι μπορεί ακόμη και σήμερα να γίνει ψυκτικός αλλά όχι γιατρός

**γ.** Οι Ελληνίδες απέκτησαν δικαίωμα ψήφου το 1954

**δ.** Η προκατάληψη δεν είναι απαραίτητο να συνοδεύεται από βία

**ε.** Η προκατάληψη, κατά βάση, στηρίζεται σε τεκμήρια

**ΘΕΜΑ Α2**

«*Αυτή η πρακτική, το να υιοθετώ* … *φανταστικού επιμέρους φαινομένου*»: Να γράψετε τα δομικά μέρη της παραγράφου και να εξηγήσετε τον τρόπο με τον οποίο αναπτύσσεται η παράγραφος **[μ. 10]**

**ΘΕΜΑ Α3**

**1.** Να εντοπίσετε στο κείμενο 4 λέξεις ή φράσεις που βρίσκονται μέσα σε εισαγωγικά και να εξηγήσετε γιατί χρησιμοποιείται αυτό το σημείο στίξεως σε κάθε περίπτωση **[μ. 10]**

**2.** Ποια είναι η σημασία καθεμιάς από τις υπογραμμισμένες διαρθρωτικές λέξεις; **[μ. 5]**

**ΘΕΜΑ Γ**

Ποιοι είναι, κατά τη γνώμη σου, οι λόγοι που οδηγούν πολλές φορές τους ανθρώπους σε γενικεύσεις ή απλουστεύσεις; Να αναπτύξεις τις απόψεις σου σε ένα άρθρο που θα δημοσιευτεί στην εφημερίδα του σχολείου σου σε 300 περίπου λέξεις **[μ. 30]**